กระฉ่อน! BGT จ่อรับทรัพย์ก้อนโต ลุ้นขายตลาดยิ่งเจริญเข้า REIT
ลือกระฉ่อน! BGT จ่อรับทรัพย์ก้อนโต ลุ้นขาย "ตลาดยิ่งเจริญ" เข้า REIT เร็วๆนี้!
17 มี.ค. 2560

ผู้สื่อข่าวรายงานว่า ในวันนี้ (17 มี.ค.) ได้เกิดกระแสข่าวลือกรณี บริษัท บีจีที คอร์ปอเรชั่น จำกัด (มหาชน) หรือ BGT ซึ่งถือหุ้นอยู่ในตลาดยิ่งเจริญ ของตระกูลธรรมวัฒนะ อยู่ทางอ้อมนั้น จะได้รับรายได้ก้อนโตจากการขายตลาดยิ่งเจริญเข้ากองทรัสต์เพื่อการลงทุนในอสังหาริมทรัพย์ (REIT) ซึ่งมีมูลค่าถึง 4 พันล้านบาท
อย่างไรก็ตาม ณ ขณะนี้ แหล่งข่าวจากบริษัทหลักทรัพย์แห่งหนึ่งยังไม่สามารถยืนยันชัดเจนได้ว่า BGT ถือหุ้นอยู่ในตลาดยิ่งเจริญด้วยสัดส่วนเท่าใด เนื่องจากความซับซ้อนของโครงสร้างผู้ถือหุ้น โดยเฉพาะในส่วนของตระกูล “ธรรมวัฒนะ” แต่ยังยืนยันว่า บริษัทดังกล่าวร่วมถือหุ้นอยู่ด้วยอย่างแน่นอน
ด้านราคาหุ้น BGT ล่าสุด ณ เวลา 15.39 น. อยู่ที่ 1.94 บาท ปรับตัวขึ้น 0.11 บาท หรือ 6.01% สูงสุดที่ 1.99 บาท ต่ำสุดที่ 1.83 บาท ด้วยมูลค่าซื้อขาย 27.98 ล้านบาท ซึ่งเบื้องต้นคาดว่าการปรับตัวขึ้นของราคาหุ้นข้างต้นเป็นผลสืบเนื่องจากประเด็นข่าวดังกล่าว ทั้งนี้หากมีความคืบหน้าประการใด ทีมงาน “ข่าวหุ้นธุรกิจออนไลน์” จะรายงานให้ทราบต่อไป